b'\n_START_ARTICLE_\nGuy Gavriel Kay\n_START_PARAGRAPH_\nGuy Gavriel Kay (s\xc3\xbcndinud 7. novembril 1954) on Kanada ulmekirjanik._NEWLINE_Mitmete tema romaanide tegevus toimub v\xc3\xa4ljam\xc3\xb5eldud maailmades, mis meenutavad reaalseid paiku reaalsetel ajalooperioodidel, n\xc3\xa4iteks Konstantinoopolit Justinianus I valitsusajal v\xc3\xb5i Hispaaniat Cidi ajal. Tema raamatuid m\xc3\xbc\xc3\xbcakse ajaloolise fantaasia nime all, ehk autor ise on eelistanud v\xc3\xb5imaluse korral hoiduda \xc5\xbeanrip\xc3\xb5hisest kategoriseerimisest. Kay on kirjutanud \xc3\xbcle 10 romaani ja arvukalt l\xc3\xbchemaid kirjat\xc3\xb6id. Tema teoseid on t\xc3\xb5lgitud 22 keelde ning m\xc3\xbc\xc3\xbcdud enam kui miljon eksemplari._NEWLINE_Eesti keeles on avaldatud Guy Gavriel Kay mahukas fantaasiaromaan "Tigana". Intervjuus selle t\xc3\xb5lkija Juhan Habichtiga on autor \xc3\xb6elnud, et tema teose tegelik teema ei ole pelgalt konkreetne fantaasiamaailm: "Suures osas on "Tigana" romaan m\xc3\xa4lust: m\xc3\xa4lu h\xc3\xa4davajalikkusest kultuurilises m\xc3\xb5ttes ja samas ohtudest, mis kaasnevad m\xc3\xa4lu, m\xc3\xa4lestuste \xc3\xbclet\xc3\xa4htsustamisega. /---/ T\xc3\xa4nap\xc3\xa4eva maailmast v\xc3\xb5ib leida \xc3\xbclearugi palju n\xc3\xa4iteid m\xc3\xb5lemast l\xc3\xb5ksust: ajaloo ja selle \xc3\xb5ppetundide ignoreerimisest ning keeldumisest tunnistada, et minevik on minevik. /---/ ma kirjutasin k\xc3\xb5igist neist paikadest, kus v\xc3\xa4lisvaenlase okupatsioon on alistatud rahva ajaloo, kultuuri ja keele alla surunud v\xc3\xb5i p\xc3\xbc\xc3\xbcdnud neid lausa h\xc3\xa4vitada, et v\xc3\xa4hendada vastupanuv\xc3\xb5imet. /---/ Mulle tundub see teema tugevamana, m\xc3\xb5jusamana siis, kui see pole seotud \xc3\xbchegi konkreetse maa v\xc3\xb5i juhtumiga, vaid fantaasia universaalne aspekt laseb lugejal n\xc3\xa4ha, kuidas t\xc3\xbcrannide samasugune taktika on toiminud erinevatel aegadel ja paljudes kohtades. "Tiganas" kasutasin ma metafoori, maakonna nime kustutamist v\xc3\xb5luj\xc3\xb5u abil, aga alati on vallutajate huvides kustutada kohaliku rahva eneseteadvus ja side oma kodumaaga. "'